El president espanyol ha parlat amb Aragonès i Rufián per abordar la crisi que ell mateix havia provocat\nQuim Bertomeu / Mariona Ferrer I Fornells\nBarcelona / MadridDijous va ser un dia de turbulències i continus vaivens a la Moncloa arran de la crisi de govern a Catalunya. En només sis hores i mitja i davant la indignació pública d’Esquerra, soci prioritari per tirar endavant la legislatura a l’Estat, el govern de Pedro Sánchez es va veure obligat a rectificar la seva decisió d’ajornar la taula de diàleg fins que hi hagi un nou govern a Catalunya. “Per descartar qualsevol dubte respecte a la nostra voluntat de dialogar, manifestem la nostra disposició a celebrar la taula de diàleg entre governs acordada, abans de les eleccions catalanes”, assenyalaven fonts del govern espanyol.\nLa Moncloa va fer un gir de 180 graus. A les 11 del matí la vicepresidenta primera, Carmen Calvo, deixava en l’aire la reunió de Pedro Sánchez amb el president de la Generalitat. A les 12.35 h, però, el govern espanyol enviava un comunicat que, agafant-se al fet que la legislatura a Catalunya està morta i el govern català dividit, mantenia la reunió però afirmava que no convocaria la taula de diàleg fins que s’haguessin celebrat els comicis catalans. “Com abans se celebrin eleccions i hi hagi nou Govern, abans iniciarem el diàleg”, assenyalava.\nAmb sis hores de diferència, la Moncloa va dir una cosa i la contrària\nA les 18.37 h la mateixa Moncloa rectificava i assegurava que la voluntat sí que era reunir aquesta taula. En aquest gir de guió, el govern espanyol va insistir que considerava que no es donen “les millors circumstàncies per iniciar el diàleg entre governs” pel fet que el català ha decidit “posar punt i final a la legislatura”, però va acceptar finalment reunir aquesta taula perquè no es posi en dubte la seva voluntat de diàleg i de “complir els acord pactats”. Liquidar la taula era una ofensa a Esquerra, que havia aconseguit aquesta taula a canvi de la investidura de Sánchez. I un cop a la seva campanya electoral.\nMoviments en públic i en privat\nQuè va passar en aquestes sis hores? Públicament, un comunicat d’ERC reaccionant encesa al cop de porta del govern espanyol. “Ajornar la taula de negociació entre el govern espanyol i el govern català és un incompliment flagrant de l’acord entre Esquerra Republicana i el PSOE per a la investidura i, a més, una irresponsabilitat absoluta”, deien els republicans. En privat hi va haver una reunió a la Moncloa entre Sánchez i el líder dels republicans al Congrés, Gabriel Rufián, per abordar la crisi generada, a més d’una trucada amb el vicepresident de la Generalitat, Pere Aragonès, van explicar a l’ARA fonts coneixedores dels contactes. “Tant Sánchez com Aragonès eren conscients de la importància i ho han refet”, exposaven des l’entorn del vicepresident. Poc després dels contactes, el govern espanyol rectificava. Prova que Esquerra va quedar satisfeta és que va guardar silenci després del canvi de criteri del president espanyol.\nQuan encara no havia transcendit la rectificació de l’executiu estatal, fonts republicanes consultades per l’ARA exposaven la seva irritació amb les “formes” de Sánchez. Criticaven que una taula de diàleg fruit de més d’un mes de negociació -i que va comportar força desgast per als dos partits- no podia quedar anul·lada amb un comunicat. A més, la Moncloa havia decidit carregar-se el diàleg minuts després que el propi Aragonès hagués dit que no tenia cap dubte que la taula se celebraria. “La via del diàleg s’ha obert i som la garantia que no es tancarà”, havia exposat durant una visita al Barcelona Supercomputing Center.\nTorra també va moure fitxa per aconseguir la rectificació\nEn les sis hores i mitja que va trigar el govern espanyol a canviar de criteri, fins i tot el president de la Generalitat, Quim Torra -que durant la negociació entre el PSOE i ERC va mostrar les seves reserves sobre aquesta taula-, va moure fitxa per defensar-la. En un dia de comunicats creuats, la Presidència de la Generalitat també va fer el seu. Deia que el president català aspirava a “encarrilar” la data d’aquesta taula en la reunió que mantindrà amb Sánchez a Barcelona el pròxim 6 de febrer. A més, el seu gabinet també va parlar per telèfon amb el de Sánchez.\nEl guany de Sánchez\nQuè hi guanya Sánchez mostrant-se de nou com una persona que pot dir blanc i després negre en poc temps? La secretària general adjunta d’ERC, Marta Vilalta, va dir a principis de gener que si la taula de diàleg avançava, el seu partit “s’arremangaria per votar els pressupostos generals de l’Estat”. Per tant, si el president espanyol liquidava la taula de diàleg, s’arriscava a perdre un soci potencial clau per tenir uns comptes per a aquest 2020. Avui Sánchez té un maldecap que es volia estalviar a curt termini -la taula-, però una esperança renovada en tenir comptes aquest any.\nEncara que finalment hi hagi diàleg, aquests pressupostos generals de l’Estat seran complicats de negociar de totes maneres, perquè s’hauran de fer en plena precampanya de les eleccions catalanes. Uns comicis que encara no tenen data, però que Torra, en una entrevista dijous a Catalunya Ràdio, va assegurar que anunciarà el dia que el Parlament aprovi els pressupostos de la Generalitat. La cambra té previst aprovar els comptes el 18 de març, però l’oposició té mecanismes per dilatar-los. També va reivindicar que va prendre la decisió d’acabar la legislatura per si mateix i que no li havien dictat res des de Waterloo: “Parlo amb el president Puigdemont com amb molta altra gent, però les decisions les prenc jo com a president”.\nAquest dijous va ser el primer dia que ERC va verbalitzar què en pensava de tornar a les urnes. El més notable és que ho van fer dos líders del partit i amb posicions contraposades. Aragonès va considerar que les pròximes eleccions catalanes són “una oportunitat per reforçar a les urnes encara més el conjunt de forces polítiques” que defensen l’autodeterminació. Per a la secretària general del partit exiliada a Suïssa, Marta Rovira, una mala decisió. “No necessitem unes eleccions que poden aprofundir en la divisió”, va criticar. Siguin quan siguin les eleccions, el que ha quedat clar és que els catalans votaran després que la taula de diàleg s’hagi reunit, almenys, una vegada. Si Sánchez no torna a canviar d’opinió.\nDeu hores d’anades i vingudes per acabar rectificant\nEl president de la Generalitat diu a Catalunya Ràdio que deixarà en mans de la taula de partits la continuïtat de la negociació.\nLa vicepresidenta espanyola, Carmen Calvo, no dona per fet que Sánchez i Torra es reuneixin i assegura que no es parlarà de dret a decidir ni d’amnistia.\nEl vicepresident del Govern, Pere Aragonès, assegura que tothom respectarà els acords “com no pot ser d’altra manera” i es farà tant la reunió com la taula.\nEn un comunicat, diu que manté la reunió amb Torra però deixa per després de les eleccions les negociacions entre governs.\nPresidència de la Generalitat mou fitxa i fa un comunicat que demana a Sánchez que s’ho repensi i que confia que “no tancarà cap porta al diàleg”.\n“Un incompliment flagrant i una irresponsabilitat absoluta”. Així reaccionava ERC a la decisió del president espanyol.\nEn un nou comunicat, el govern espanyol diu que estan disposats a asseure’s a la taula de diàleg abans de les eleccions.\nQuim Torra Pedro Sánchez diàleg


Enginyeria – INLOC Robotics\nPosem a la seva disposició la nostra experiència per desenvolupar els seus projectes de recerca i/o d’enginyeria en les següents àrees:\nDisseny i implementació de sistemes de monitorització i control\nμprocessadors, μcontrol.ladors i sistemas dedicats\nSoftware i/o firmware per monitorització i control\nLocalització i navegació autònoma de robots mòbils\nEls nostres algorismes de localització, basats en els darrers mètodes publicats a la literatura així com mètodes especialment dissenyats per cada problema en particular, proporcionaran als seus dispositius una localització precisa en 3D. Tanmateix, tenim una àmplia experiència en algorismes i mètodes de navegació el que permetrà als seus robots assolir la destresa de navegar de forma autònoma.\nVisió artificial o per computador\nDesenvolupem aplicacions de visió per computador personalitzades, especialment dissenyades per detectar i identificar característiques d’un procés donat i proveir informació per la presa de decisions, per exemple en la diagnosi mèdica.\nDisseny d’algorismes, programació i execució\nAlgorísmica en general, programació i execució dins el camp genèric del control automàtic. Exemples del que podem oferir són els processos de monitorització, és a dir, la recollida de dades dels sensors, el seu filtrat i tractament específic, fer càlculs i oferir respostes. Algorismes per detectar i aïllar fallades a sistemes complexes, control d’actuadors, etc. L’aplicació particularitzada d’aquests algorismes impulsarà els seus projectes de recerca o d’enginyeria.


Altaveus | Mare de Déu del Carme\nUn altaveu és un transductor electroacústic que converteix un senyal elèctric en so. En els sistemes de música és l’element que més determina la qualitat del so. En la seva versió reduïda, on s’aplica directament a l’orella de l’oient, rep el nom d’auricular.\nEl disseny tradicional està format per dues parts: un con semi-rígid, que està subjectat a una bobina, normalment de coure. Aquesta bobina està orientada de forma coaxial amb un imant permanent. Quan el senyal elèctric recorre la bobina fa oscil·lar la part semi-rígida, i es produeix el so. L’altaveu consta d’una membrana, generalment de cartró i de forma cònica, unida a una bobina que rep el corrent elèctric del senyal. Aquesta bobina està localitzada dins d’un potent imant i, per efecte electromagnètic, es mou quan el corrent elèctric la travessa. El moviment vibratori de la bobina es transmet immediatament al con de cartró al qual està fixada. Així es produeix el so.\nAltres altaveus dinàmics\nAltres altaveus dinàmics fan servir una cúpula en lloc d’un con.\nActualment, els ordinadors venen amb altaveus incorporats; un de gros i un parell de petits, juntament amb el controlador de volum. Fins i tot hi ha un festival: El Festival de l’altaveu a Sant Boi de Llobregat.\nEls altaveus també poden ser piezoelèctrics i electrostàtics.


iSabadell estrena disseny - El diari digital de Sabadell - iSabadell\niSabadell estrena disseny\nDes d’aquest dissabte 6 de gener, el diari digital iSabadell renova la seva pàgina web, en la que s’han inclòs nombroses novetats per facilitar-ne la navegació.\nEl lector advertirà novetats només entrar a iSabadell, ja que la web creix des dels 800 píxels fins els 1.400, tot l’ample de la majoria de pantalles dels ordinadors. D’un sol cop d’ull el visitant al diari podrà veure més continguts i fer-se una millor idea de l’actualitat sabadellenca.\nEl principal canvi, al mòbil\nEl principal canvi del nou web és la seva adaptabilitat total tant per a telèfon mòbil com a tauleta, ja que a la pràctica ara iSabadell presentarà tres dissenys diferenciats: per a ordinador de sobretaula, telèfon intel·ligent i tauleta.\nPortada de la versió per a mòbil\nLes visites des d’un telèfon intel·ligent van significar l’any 2017 el 67 per cent del total a www.isabadell.cat, mentre que a través de l’ordinador de sobretaula van entrar el 26 per cent de les sessions i a través de la tauleta ho van fer el 7 per cent.\nAra tant uns com altres tindran un diari digital optimitzat per a aquests canals amb una organització dels continguts més funcional i una velocitat de càrrega més ràpida.\nMillor ordenació de continguts\nPel que fa a la ordenació dels continguts, es jerarquitzen millor per seccions a la portada, amb una clara separació entre els continguts informatius, opinatius i patrocinats.\nD’aquesta forma, a més, iSabadell guanya pes com a plataforma de continguts, amb una millor capacitació del portal a l’actualitat que pugui generar la ciutat, i una presentació molt més atractiva.\nFormat notícia, amb la proposta de continguts relacionats a l’esquerra i la foto de gran tamany.\nPel que fa a la presentació de les notícies, la imatge guanya encara més pes, el text és més ample per facilitar la lectura en tots els formats, i s’incorpora a l’esquerra de cada notícia una proposta informativa amb tres temes relacionats.\nÚltima hora i especials informatius\nAixí també s’incorporaran quan sigui necessari una barra per a les notícies d’última hora, i un carrusel de continguts temàtics que es posarà en marxa en especials informatius.\nEl nou menú incorpora una barra per a notícies d’última hora.\nEl menú de navegació es simplifica, ocupant una única línia horitzontal, que facilita l’exploració d’unes seccions que s’aniran renovant i ampliant, amb nous continguts i serveis. Pel que fa als telèfons mòbils i les tauletes, el menú es desplega de forma vertical a partir d’un botó a la capçalera del mitjà.\nEs manté i s’actualitza tota l’hemeroteca de continguts\nEl nou disseny potencia la ubicació d’un buscador pels continguts de la web, a la part dreta del menú principal. Es reubica així un còmode botó per consultar les prop de 12.000 informacions publicades a iSabadell des del gener de 2012. Tot l’històric de continguts des d’aquell moment, tant en format text com fotografies o vídeos es poden seguir consultant, ara adaptats al nou disseny.\nD’altra banda, a la capçalera de la pàgina web s’hi inclouen botons d’enllaç a les principals xarxes socials on iSabadell és present: Facebook, Twitter, Instagram, Youtube i una adreça de correu electrònic per contactar amb la redacció de forma immediata.\nLa nova pàgina web de iSabadell conserva els elements essencials de l’anterior www.isabadell.cat, incorporant novetats per millorar tant en la forma com en el fons la proposta informativa.\n4,12 milions de pàgines vistes l’any 2017\niSabadell va néixer el gener de l’any 2012 com una iniciativa independent de periodisme local. En aquest temps s’ha consolidat com a mitjà de referència de la ciutat. L’any 2017 es va tancar, pendent d’auditar per OJD Interactiva, amb 4,12 milions de pàgines vistes, 1,31 milions de visites i més de mig milió d’usuaris únics.\nEl diari digital de Sabadell té al voltant de 16.000 seguidors a Facebook, prop de 10.000 a Twitter i uns 2.500 a Instagram.\nAixí mateix, iSabadell forma part de la principal associació de mitjans de comunicació a Catalunya, l’Associació de Mitjans d’Informació i Comunicació (AMIC) i té l’audiència auditada per OJD Interactiva. Així mateix, és mitjà associat del grup TotMedia i col·labora amb El diari del Vallès.\nFoto portada: nova home de iSabadell.


Retards generalitzats de 45 minuts de mitjana a Rodalies i Regionals per diverses avaries La República\nACN Barcelona.-Es registren retards generalitzats de 45 minuts de mitjana a Rodalies i Regionals per diferents avaries que s’han produït al llarg del matí, algunes ja solucionades, ha informat Renfe. […]\nACN Barcelona.-Es registren retards generalitzats de 45 minuts de mitjana a Rodalies i Regionals per diferents avaries que s’han produït al llarg del matí, algunes ja solucionades, ha informat Renfe. L’últim incident s’ha produït a les 12.55 hores, per un problema al Centre de Trànsit Centralitzat de Castelldefels que afecta els trens de l’R2 Sud, R13, R14, R15, R16 i trens de llarga distància del corredor mediterrani. Aquestes línies pateixen retards superiors als 60 minuts. A més, també hi ha problemes d’alimentació elèctrica entre Arenys i Mataró, i això provoca que es circuli per via única amb demores de més d’una hora a les línies R1 i RG1.\nAquest matí ja s’havien produït diverses incidències, com ara una avaria de senyalització entre Sants i l’Hospitalet que havia afectat els trens de l’R1, R3 i R4, a més dels de l’R2 Sud i Nord. D’altra banda, un problema a la zona del Prat de Llobregat ha interromput durant una hora la circulació entre aquesta estació i l’aeroport. Finalment, una avaria a l’Estació de França ha limitat la capacitat operativa en aquest tram originant retards superiors als 30 minuts a les línies R2 Sud, R13, R14, R15 i R16.


salteri [2013/11/10 22:29] (Actual)\n+ ====== SALTERI ======\n+ * Salteri, o saltiri és un derivat de llatí psalterium: llibre de salms de l’Antic Testament utilitzat, a la església catòlica, per fer les oracions de les Hores.  També es pot tractar d’un derivat del llatí saltare: ballar botar.  Normalment es troba referit a hidrònims, per exemple Salt de l’AIGUA (ON).\n+ * **Partida del Salteri.**- [el sal’tɛri]  Al [[Llibre Padró]] apareix com a Partida del [[SANTARI]] (f. 120). Pot semblar poc encertat nomenar així, amb un hidrònim derivat de saltar i ballar, a una zona que té una aparença plana i sense altures.  Però cal tindre en compte que la partida ha sigut sempre considerada, com es diria ara, zona d’inundació controlada, per on s’obria el riu quan els desbordaments produïts per les pluges estacionals, eren especialment agressius, la qual cosa fa que la fisonomia del terreny haja segut canviant al pas del temps.  La Partida del Salteri són poc més de 14 hectàrees i mitja, unes 176 fanecades de terreny de cultiu de gran fertilitat, antigament de cereals i hui en dia per tarongers. Es recorreguda pels braços del Salteri, de [[PATERNA]] i la [[FILÀ]] i, llevat de les obres de l’[[AUTOVIA]] V-31 de la banda sud, és una zona que es conserva sense cap canvi important des de fa molt de temps.\n+ * **Braç del Salteri.**-  [el ‘břas del sal’tɛri]  Pren aigua de la Séquia Real de Moncada i travessa la partida del seu nom d’oest a est fins desaiguar a la Séquia de [[TORMOS]].\n+ * **Camí del Salteri.**- [el ka’mi del sal’tɛri]  Travessa de oest a est la banda nord de la partida, anant des del Camí de [[PATERNA]] fins a l’antiga rambla de [[TORMOS]], on hui passen les carreteres del corredor comarcal.


Planoles | CATALONIA-welcome\nSituat a la Vall de Ribes. Ocupa transversalment la vall intermitja del Riu Rigat, d’est a oest. Travessat per dues gran vies de comunicació que uneixen Barcelona i Puigcerdà, i per tant, Catalunya amb França.\nDes de l’any 938 Planoles és esmentat com a Villa Planezoles. Aquest nom de Vall Pedrera és el que rebia antigament la Vall de Ribes.\nEl nom de Planoles fa referència a l’orografia i principal característica del paisate més inmediat al poble: els petit plans d’erosió sobre els que se situa i que han constituït la base de la seva economia agrícola i ramadera enmig d’un paisatge dominat pels acusat pendents de l’alta muntanya.\nEls nuclis agregats format pels pobles de Planoles i Planès, i sis veinats: Can Fosses, Les Casetes, El Molí, Cruells, Serrat, L’Aspre i el Puig.\nSant Vicenç de Planoles fou construIt el segle XI o XII, malgrat que existia un parròquia anterior, al segle XVIII va ser modificada. L’església romànica tenia una sola nau coberta amb volta de canó reforçada amb cinc arcs torals. L’absis és semicircular.\nAl costat sud hi ha un porxo que al segle XVIII fou reformat en una segona nau de l’església. També en la reforma s’hi afegí el campanar i una capella.\nEl munument a la moneda ibèrica reprodueix a gran escala la moneda ibera trobada el 1992 al prat de la Colomina durant la urbanització del terreny. La moneda va ser encunyada aproximadament a la segona meitat del s.II a.C. Pertant als ausetants, tribus iberes que problaven l’actual Osona.\nLA MEVA: petita població poc atractiva. Moltes segones residències i poca cosa més. L’església el més atractiu.


Manel Álvarez exposa a Castell d'Aro fins al dia 20 - Diari digital de Ràdio Platja d'Aro\nManel Álvarez exposa a Castell d’Aro fins al dia 20\nRedacció 08/10/2019\tNo Comments\nVisió personal inclou seixanta pintures i escultures\nFins al pròxim diumenge, 20 d’octubre, les sales d’art del Castell de Benedormiens de Castell d’Aro acullen l’exposició ‘Visió personal’ de Manel Álvarez.\nLa mostra pictòrica i escultòrica es pot visitar els caps de setmana de les 11 a les 13 h i de les 17 a les 20 h.\nLes escultures estan fetes amb marbre de Carra, Bardiglio o Calatora o marbre negre de Bèlgica; travertí persa o romà; bronze, alumini o fusta Ipé o la combinació de diversos d’aquests materials.\nDes del vessant pictòric, es poden veure obres de grafit sobre paper o fusta, llapis i aquarel·la sobre paper; tècnica mixta sobre paper o sobre fusta o aiguada sobre fusta.\nL’artista de Sant Feliu de Codines, l’any passat, ja va exposar obres de gran format dins del cicle d’exposicions a l’aire lliure del Parc dels Estanys de Platja d’Aro. L’obra de Manel Álvarez es pot veure en espais públics de Catalunya i la resta de l’Estat, els Estats Units, Brasil, França, Alemanya o Itàlia.\nPrevious Previous post: Primer cap de setmana d’Oktoberfest multitudinari\nNext Next post: Més de 21.000 actuacions a les platges durant l’estiu


El president Torra i les "monedes de canvi" inexistents. | SOMCAT\nEl president Torra i les “monedes de canvi” inexistents.\nPosted at 16:59h in Nacional\tby\tinfo@zenzink.com 0 Comentaris\nVistes les declaracions del president Torra no podem no establir algunes consideracions importants.\n1 No pot deixar de banda el referèndum de dia 1 d’octubre perquè ha estat el mateix govern de Catalunya el que ja el va deixar de banda fa temps quan no va actuar d’acord amb el votat, el temps per fer efectiu un referèndum no és … etern. Fer-lo servir com un espantall un cop i un altre comença a resultar patètic.\n2 Conseqüentment amb el punt 1 no es pot fer servir “com moneda de canvi”, excepte si l’adversari és beneït …. i per desgràcia no ho és.\n3 No parli més de nous referèndums pactats amb l’estat espanyol, sap mot bé que mai accediran a les bones, això ja no s’ho creu ningú, ni vostè tampoc.\n4 Ser el president no li dóna cap dret a “negociar” el referèndum, el mandat del poble s’executa o no. Tanmateix és preocupant aquesta disposició a negociar amb el referèndum … Però no amb els presos polítics.\n5 No pot negociar sobre la declaració d’independència perquè mai va existir. http://www.somcat.cat/republica-i-realitat/\n6 Efectivament, a les tres darreres eleccions el poble ha votat independència, la que van prometre, i els partits encarregats de fer-la efectiva han estat incapaços. Tres són prou per eliminar qualsevol legitimitat i la confiança del poble respecte a l’execució del seu “programa”\nSt. Torra … Deixiu córrer, el Frankenstein processista és mort i declaracions com aquestes no serveixen més que per escampar el seu tuf. Si li queda una mica de serietat, faci enterrar-lo i deixi d’intentar enganyar als catalans.


AUMSA ja disposa de la llicència d'obres per a la rehabilitació de l\nEl mes de desembre passat es van complir 103 anys des de la inauguració de l'edifici dissenyat per Francisco Mora, emblema del modernisme valencià\nLa vicealcaldessa i regidora de Desenvolupament i Renovació Urbana, Sandra Gómez, ha anunciat que ja ha sigut concedida la llicència d'obres que dona llum verda a la rehabilitació de la vidriera del Mercat de Colón, després del vistiplau de la Conselleria de Cultura.\nS'ha fet pública la signatura de la llicència d'obres que permetrà a AUMSA (Actuacions Urbanes Municipals S.A.) rehabilitar la vidriera principal del Mercat de Colón que dona al carrer Conde Salvatierra, Bé d'Interés Cultural que el passat 24 de desembre va complir 103 anys. Després de rebre el vistiplau de la Conselleria de Cultura al projecte de rehabilitació el passat 30 de desembre, AUMSA va sol·licitar llicència per a la reparació total dels danys patits per este element patrimonial.\nEnguany s’iniciaran els treballs de reparació total de la vidriera del mercat, l'emblemàtic edifici dissenyat per l'arquitecte Francisco Mora Berenguer, un dels artífexs del modernisme valencià. La vidriera, que presentava badalls i despreniments, ha sigut coberta amb una lona blava per a garantir la seguretat dels vianants i visitants.\nLes obres aprovades inclouran el desmuntatge, neteja de peces, reparació, reposició i muntatge complet de tots els elements pertanyents a la vidriera central, la visera i els llocs laterals de la centenària façana. La rehabilitació es basarà en els principis de conservació del bé patrimonial i el seu impacte visual després de la reparació.\nSandra Gómez ha donat a conéixer esta iniciativa després de l'acte d'inauguració de la maqueta del Mercat Colón que va realitzar la Falla Mercat del Cabanyal, guanyadora del concurs municipal de pesebres, que s'exhibeix en el recinte comercial. La regidora i vicealcaldessa ha destacat la importància del Mercat Colón com a «lloc de trobada i confluència entre totes les persones que formem la ciutat». Amés, ha destacat que els nostres mercats «representen la nostra identitat i la història dels nostres barris».


6 tips per tornar a les rutines de la llar després de les vacances - RoigSat\n1 setembre, 2021 /a Consells /by Alba Álvarez\nDiuen que els humans som animals de costums i quan ens “descontrolem” durant les vacances d’estiu, després és complicat tornar a la realitat del mes de setembre. Si bé és cert que la tornada a les rutines i hàbits és qüestió de dies, poden fer-se molt llargs si no sabem gestionar-ho bé. Per això des de RoigSat hem preparat una guia amb 6 punts imprescindibles perquè puguis tornar a la vida rutinària al més aviat possible també a la teva llar. Sense drames, buscant activitats que et puguin motivar. I recorda que si tens qualsevol problema amb els teus aparells de climatització, els nostres tècnics experts et poden donar un cop de mà: manteniment, reparació i instal·lació.\nConsells per tornar a les rutines després de l’estiu\nEncara ens quedem algunes setmanes d’estiu, però l’arribada del mes de setembre és igual a comiats i al final de les vacances. A poc a poc els treballadors es reincorporen als seus llocs de feina i necessitem organització per poder recuperar les rutines anteriors: Compra d’aliments, preparació d’àpats, netejar de la llar… Necessitem tornar a omplir les agendes de pendents, però sempre amb calma i organització per poder estar com a casa, enlloc.\nCrear un calendari d’àpats (un menú mensual).\nEscriure una llista de la compra setmanal que serveixi com a plantilla i afegir cada set dies altres productes i aliments que es necessitin en moments concrets. Escull el model que millor et funciona: si ets digital, fes servir aplicacions com Google Calendar o deixa-ho a una carpeta compartida de Drive on puguin accedir tots els membres de la família (així podran afegir coses a la llista). Si prefereixes el paper, fes servir sempre la mateixa llibreta (no vagis deixant paperots que es perden i ningú troba).\nOrganitza un calendari de tasques de la llar: Separa les que s’han de fer cada dia, de les setmanals i les mensuals. Així portaràs un control.\nFes un llistat de millores que vulguis introduir a la teva llar. Per exemple, busca opcions per estalviar a la factura de la llum i de l’aigua substituint els teus electrodomèstics per uns que tinguin la certificació energètica A.\nDeixa preparada la roba la nit abans. Així estalviaràs temps durant els matins i la tornada a la rutina serà més fàcil.\nPrepara els àpats i els aperitius la nit anterior. Igual que amb la roba, guanyaràs temps durant el matí.\nTags: canvi hàbits setembre, hàbits, rutines, rutines llar\nhttps://www.roigsat.com/wp-content/uploads/2021/09/Rutines-llar.jpg 350 750 Alba Álvarez https://www.roigsat.com/wp-content/uploads/2021/03/logo-roigsat-web-3.svg Alba Álvarez2021-09-01 09:58:002021-08-31 10:45:466 tips per tornar a les rutines de la llar després de les vacances\nQuè són els fan coils? Avantatges i desavantatges de l’aerotèrmia


La UIB, present a la Cimera del Clima a Madrid - LINCC UIB · Laboratori Interdisciplinari sobre Canvi Climàtic\nEstat del clima a les Illes Balears. Estiu 2020\nLINCC UIB · Laboratori Interdisciplinari sobre Canvi Climàtic >> Notícies >> La UIB, present a la Cimera del Clima a Madrid\n9 de desembre de 2019 11 de desembre de 2019 Webmaster\nEl professor de la UIB i subdirector del LINCC, Pau de Vílchez, visitarà la capital per participar de la Cimera de l’ONU pel Canvi Climàtic\nEntre el 2 i el 13 de desembre, Madrid acull la Cimera de la convenció marc de l’ONU pel canvi climàtic (CMNUCC), la COP25, en la qual es debat sobre les aplicacions dels acords de París 2015 i l’acció coordinada dels estats en la seva lluita contra l’emergència climàtica. La UIB hi serà present com a membre observador de la Convenció Marc de Nacions Unides sobre el Canvi Climàtic a través del Laboratori Interdisciplinari sobre Canvi Climàtic (LINCC). Pau De Vilchez, subdirector del LINCC, acudirà a la trobada en representació de la UIB.\nEl Laboratori Interdisciplinari sobre Canvi Climàtic de la Universitat de les Illes Balears va néixer amb la vocació de servir de punt de trobada de tots els àmbits de coneixement de la UIB que treballen sobre el canvi climàtic, que és un problema global de natura transversal. A més, el Laboratori vol servir de pont amb el món no acadèmic, amb la societat, les institucions públiques, les organitzacions socials i el sector privat, ja que la implicació de tots els actors és indispensable si volem donar una resposta adequada a una de les amenaces més greus per a la humanitat i la resta d’éssers vius.\nEl LINCC està format per membres dels Departaments de Dret Públic, Economia Aplicada, Filosofia i Treball Social, Pedagogia Aplicada i Psicologia de l’Educació, Física, Geografia, Biologia, Ciències Matemàtiques i Informàtica, Química i Enginyeria Mecànica així com de l’Institut Mediterrani d’Estudis Avançats (IMEDEA). Tots ells compten amb una dilatada carrera professional i investigadora en matèria de canvi climàtic.\nEls membres de la CMNUCC poden participar a les activitats de la UNFCCC, especialment a les conferències de les parts (COP) que se celebren anualment, però també en altres jornades i reunions que es realitzen durant l’any. A més, els membres observadors poden proposar la realització d’activitats durant aquestes conferències, participar en grups de treball específics i fer aportacions i propostes de cara als acords que s’han de prendre a les COP. D’aquesta manera, la UIB comparteix el mateix estatus que les universitats de Cambridge, Oxford o Harvard i altres centres de reputació internacional.\nNotícies, Pau de Vílchezcanvi climàtic, Cimera del Clima, cop 25, Madrid, onu, pau de vílchez, universitat de les illes balears\nEls usuaris de Twitter assenyalen algunes publicacions que més els han marcat en el Dia Internacional contra el Canvi Climàtic\nEl Laboratori Interdisciplinari de Canvi Climàtic de la UIB es posiciona en contra de l’ampliació de l’aeroport de Palma


DIVENDRES, 17 D’ABRIL DE 2020 – Avui els astres..\n17 Abril 2020 17 Abril 2020 Gemma BlatDeixa un comentari\nAvui s’iniciarà una important conjunció anual entre el Sol, encara en el signe d’Àries, i el planeta Urà, des de fa temps instal·lat a Taure, i això arribarà al seu súmmum o al seu grau exacte, entre el proper 25 i 26 d’abril, en què aquests dos astres s’ajuntaran del tot en aquest signe de terra.\nPer començar, això voldrà dir que una important excitació de tot tipus es produirà en nosaltres i cada dia anirà a més, tot impregnant l’ambient que ens envolta d’aquest esperit del moment, d’aquesta influència única, que es dona precisament amb tanta força només un cop a l’any. I tot i que el Sol continuarà impertèrrit el seu itinerari pel zodíac, Urà es mostrarà com és, com el Gran Despertador Còsmic i, si estem despistats o ensomniats ens voldrà fer prendre consciència i ens voldrà fer trontollar, per poc que ens descuidem.\nEstiguem atentes i atents i comprenguem la situació, que Urà anirà a la seva i no ens deixarà aclucar el ulls. En molts aspectes, en moltes situacions, en esdeveniments importants, ara podran esdevenir tots aquells canvis i trencaments que fins ara hem posposat i hem estat aguantant.


La metàfora matemàtica – Meditació, consciència i creixement personal\nLa metàfora matemàtica\n4 Març 2013 5 Març 2013 mariafolch\nL’observació dels fenòmens mentals (pensaments, sensacions, sentiments, etc.) és la base que fonamenta la meditació. A través d’aquesta, els meditadors ens anem acostumant a tot allò que tenim dins del nostre cap però també ens avesem a reconèixer-nos a nosaltres mateixos una altra vegada.\nPer què una altra vegada? Com va dir el poeta T. S. Elliot: “No deixarem d’explorar i, al final de la nostra cerca, arribarem al principi i coneixerem el lloc per primera vegada”. Meditar és tan sols (i alhora tant!) això.\nQui no ha viscut moments de felicitat a la seva vida? Jo, per exemple, he viscut una infància extremadament feliç: m’agradava tot de mi i de la vida, fins i tot gaudia d’allò que jo no feia bé o no coneixia. I fins i tot en els moments en què em cridaven l’atenció de petita, i em castigaven o veia que em cauria una grossa, estava feliç de ser qui era, d’haver-me equivocat. “Sabia” que allò que estava “malament” havia pogut fer-ho gràcies a què era jo, i a què tenia la sort de ser-ho.\nAquesta simplicitat d’existència és el lloc on es retorna amb la meditació. Qualsevol persona que hagi viscut moments de felicitat, èpoques senceres o simplement que trobi la felicitat en moments puntuals amb alguna tasca de la qual en gaudeixi sabrà què és trobar la consciència plena en la meditació: retrobar-se amb la seva persona. I qui mai no hagi estat feliç té encara l’opció d’assolir una sort més excelsa: renéixer i donar-se a si mateix totes aquelles oportunitats que sempre havia tingut i mai no havia observat.\n“No hem de restar, ni tampoc sumar. Hem de fer la inversa”\nL’acció, doncs, que cal tenir en compte és la següent. En tots els llibres de meditació, guies, webs i d’altres trobareu repetidament la instrucció següent: “No cal fer res per a meditar”. Però d’entrada la instrucció pot ser errònia o induïr a la confusió: des del meu punt de vista pot no ajudar. Les tècniques meditatives són accions que porten a terme per a assolir l’estat mental de consciència plena. En si, aquest estat de consciència plena no és cap acció però sí que cal la pràctica meditativa per a arribar-hi, amb la qual cosa hem de forçar, d’entrada, algun canvi al nostre interior.\nPer a explicar aquest canvi la metàfora matemàtica pot ajudar a fer-lo en algunes persones. La nostra manera (que creiem única) de viure ─al menys al món occidental─ és seguir tot allò que ens diu el cap. Si sentim enveja entenem que l’objecte de la nostra enveja (una persona) es troba en una situació millor que la nostra persona. Ens ho creiem. I, si aquesta enveja és de llarga durada, creiem ser realment persones envejoses. Al cap i a la fi, seguir aquesta manera de viure és convertir en realitat allò que d’entrada no ho era: no naixem gelosos, però ens hi podem convertir si no aprenem a tractar-ho adequadament.\nLa meditació implica “fer la inversa” de la gelosia, així com també la inversa de la por, del disgust, del sentiment d’inferioritat, de la ira o de qualsevol dels productes desitjables i no desitjables del nostre cervell. És a dir: no suprimim la gelosia, sinó que l’observem com a fenomen objectiu. I hem de tenir clar que aquest recorregut NO és el camí “normal” o habitual del nostre cervell: tots tendim a fer fora allò que creiem que ens molesta de nosaltres mateixos i dels altres, a negar allò dolent en nosaltres, a no fer cas i ignorar les zones més fosques del pensament. La meditació implica una nova manera d’entendre aquests fenòmens mentals, per això resulta difícil tantes vegades.\nEn un paral·lelisme matemàtic es podria dir que l’aparició de nous pensaments ‘bons’ o desitjables és la suma (+), i que les persones vivim en constant suma: sempre se’ns apareixen noves interpretacions, pensaments, sentiments al nostre cap. I, seguint el mateix fil, la resta (-) seria la tendència normal a reaccionar davant dels pensaments i productes mentals que no ens agraden: negar que tenim por, evitar explicar aspectes negatius de la nostra persona, voler fer fora de les nostres vides aquelles persones que ens pertorben, que ens molesten, que diuen coses que no ens agraden o que ens generen mals sentiments: fugir de tot allò dolent.\nEn la meditació no hem de restar, ni tampoc sumar. Hem de fer la inversa, que seguint l’exemple matemàtic suposa fer la fracció (¼, ½, ¾…): entendre que existeix una base comuna a totes les sumes i restes, i que es troba en un altre pla diferent d’aquell on es formen els pensaments positius (sumes), i negatius (restes) i neutres, i també aquells sentiments, emocions i tots els productes mentals del cervell (com és l’ego). L’única funció de posicionar-se en el pla de la base comuna és observar les sumes i restes des de l’altra banda de la fracció, des de la presència desperta que cada ésser viu és. Hem de passar al denominador (a baix) i entendre la natura irreal d’allò que passa al numerador (a dalt).\ndenominador fracció inversa meditació meditar metàfora matemàtica resta suma T. S. Elliot\nEntrada anteriorL’atenció I\nSegüent entradaProva de meditar per a enfortir la teva resiliència


Avís: mesures adoptades pel Museu Marítim de Barcelona en relació al COVID-19 – MMB Blog\nHome / Educació / Avís: mesures adoptades pel Museu Marítim de Barcelona en relació al COVID-19\nD’acord amb les recomanacions de les autoritats sanitàries i per tal de contribuir a frenar l’expansió del COVID 19, el Museu Marítim de Barcelona romandrà tancat al públic fins a nou avís. Preguem disculpeu les molèsties.\nDurant els dies de tancament per causa de l’emergència sanitària provocada pel coronavirus COVID-19, el Registre general de documents del Consorci de les Drassanes Reials i Museu Marítim de Barcelona només acceptarà comunicacions per via electrònica seguint aquest enllaç\nBarcelona, a 25 de març de 2020\nEl Museu Marítim de Barcelona informa de les accions adoptades en compliment de les mesures de contenció del COVID-19, d’acord amb l’alerta sanitària decretada per la Generalitat de Catalunya:\nMesures extraordinàries d’higiene per a la protecció de les persones usuàries i visitants\n– S’incrementa la neteja habitual de les instal·lacions del museu.\n– Es reforça la neteja i desinfecció habitual de les àudio-guies d’acompanyament a la visita a les exposicions del museu, amb líquid desinfectant alcohòlic.\n– El Museu redueix l’accés de les persones visitants a les sales d’exposició a un terç de l’aforament habitual, per garantir un espai interpersonal de protecció.\nEs cancel·la o s’ajorna la celebració de les següents activitats adreçades al públic familiar previstes pels dos propers caps de setmana (14-15 i 21-22 de març):\n– Taller-activitat Monstres i sirenes prevista pel diumenge 15 de març. Cancel·lat\n– Viatge al fons del mar en Batiscaf, prevista pel diumenge 22 de març. Cancel·lat\n– Sessió de conta-contes “Petites històries, grans dones” prevista per dissabte 14 de març. Ajornat\nS’ajorna la celebració de les activitats adreçades a públic adult de més aforament, a l’espera de fixar nova data:\n– Sopar gastronòmic “El peix a les cuines del món” previst pel 26 de març.Ajornat\n– Jornada de Museus i Educació, prevista pel 24 de març.Ajornat\nA partir del diumenge 15 de març, i fins a nou avís, tots els diumenges a la tarda (a partir de les 15h.) es tancarà l’accés als visitants, de manera puntual i extraordinària, per evitar possibles aglomeracions de persones a l’interior del Museu a tenor de la gratuïtat en l’accés al museu dels diumenges a la tarda. La resta de dies el Museu té previst obrir al públic de manera habitual, de dilluns a dissabte de 10 a 20 h, i diumenge de 10 a 15 h.\nLa resta d’oferta d’activitats adreçades a tots els públics (navegacions i itineraris a peu) i les visites escolars (sempre que no impliquin professorat, personal no docent o alumnat de diversos centres simultàniament) es mantenen en el seu horari i calendari habitual.\nDes del Museu Marítim de Barcelona seguim treballant per contribuir a la contenció del COVID-19 i preservar la salut de les persones visitants, usuàries i treballadores d’aquest equipament públic. Us mantindrem informats/des de les possibles novetats que pugui haver-hi pel què fa als protocols d’actuació del nostre museu, seguint les indicacions que decretin les autoritats sanitàries.\nLamentem les molèsties ocasionades,


Les dones, les guerres i els homes.\nO com el cinema afronta l'horror del món actual\nHabitant d'una cova a l'Afganistan, una nena en surt per aconseguir un quadern i un llapis (que substituirà per un pintallavis) perquè vol anar a l'escola i aprendre a llegir. Aquesta nena és la protagonista de Buda va explotar per vergonya, el primer llargmetratge signat per Hana Makhmalbaf, cineasta iraniana de 19 anys filla de Mohsen Makhmalbaf i germana de Samira Makhmalbaf, que va debutar amb només 17 anys amb una pel·lícula lluminosa, La poma, (en què dues bessones aprenen a caminar i a parlar després de viure els seus primers anys confinades pels seus pares, que volien protegir-les de les amenaces del món destinades a les dones) per continuar fent , amb La pissarra i A les cinc de la tarda, un cinema compromès amb una realitat marcada pel fonamentalisme. I també per la guerra. En afinitat amb la seva germana Samira i d'altres cineastes iranians, començant pel mestre Kiarostami i passant per Jafar Panahi o el kurd Bahman Ghobadi, Hana Makhmalbaf mostra en el seu primer film un interès pel tema de l'educació. En tot cas, en els primers minuts de Buda va explotar per vergonya, és possible tenir la sensació d'un cert deja vu en la mesura que el cinema iranià n'és ple de nens i encara més de nenes que busquen coses i a vegades es perden. A partir d'un moment, però, la pel·lícula fa un viratge cap un conte cruel que, explicat per una cineasta que només té 19 anys, reflecteix la impossibilitat de la innocència. Aquest moment s'inicia després que la nena no pugui accedir a una escola on només hi ha nens i on hi estudia el seu amic, l'únic nen que sembla preocupar-se per la seva educació mentre que els altres juguen a la guerra. Tampoc no és la primera vegada que, en el cinema iranià, s'han vist nens jugant a la guerra tot imitant la realitat dels adults. Hana Makhmalbaf se'n serveix per construir una faula que al·ludeix a la violència de la zona, però també a les immenses dificultats de sobreviure-hi com una dona no submisa. Els nens, senyors imaginaris de la guerra i valedors del fonamentalisme, agafen la nena (que insisteix en què no vol jugar a la guerra) i volen dilapidar-la perquè vol educar-se (li prenen la llibreta i li arranquen les fulles) de la mateixa manera que en tenen presoneres d'altres perquè s'han pintat o han mostrat la seva bellesa. La metàfora pot semblar una mica evident, però Hana Makhmalbaf (que a vegades hi demostra el sentit plàstic de la sevafamília) no complau i la seva pel·lícula, amb un final que pot deixar clavat l'espectador, és duríssima.\nGuanyant-hi el premi especial del jurat, Buda va explotar per vergonya va ser presentada a la darrera edició del festival de Sant Sebastià, on també hi van arribar altres pel·lícules recents que apunten que va apareixent un cinema amb una voluntat d'afrontar l'horror del món actual, és a dir les seves guerres, amb una perspectiva de denúncia política. No és l'únic festival on aquesta tendència s'hi ha fet present. El mateix ha passat a Venècia i, per esmentar-ne un altre de ben pròxim, fins i tot a Sitges, sigui perquè va acollir Redacted, la pel·lícula de Brian de Palma exhibida abans a la Mostra, o perquè el gènere de terror (concretament, el subgènere de zombis) ara apunta cap a l'horror de la guerra, de manera que sembla menys obsessionat per la mutilació i el trossejament del cos de la dona. A diferència del film d'Hana Makhmalbaf, la majoria de les propostes són de cineastes occidentals que reflecteixen un sentiment de culpa vers la intervenció armada a la regió (particularment a l'Irak) i una voluntat de denúncia dels governs del seu país. Al respecte, Brian de Palma només va voler parlar a Venècia de la guerra de l'Irak per manifestar-se aïradament en contra de l'administració Bush.\nTambé va ser a Venècia on Paul Higgins (director de la discutible Crash, guionista dels últims grans films de Clint Eastwood) va presentar En el valle de Elah, de pròxima estrena a l'estat espanyol després del seu pas a la secció Zabaltegi del festival de Sant Sebastià. Tommy Lee Jones hi interpreta un ex-oficial de l'exèrcit (antic combatent al Vietnam) que busca el seu fill desaparegut durant un permís als EUA després d'haver combatut a l'Irak. El pare del soldat desaparegut descobrirà un infern del qual no n'és del tot innocent: Ell mateix ha empès el seu fill a intervenir en la guerra per defensar uns hipotètics valors. Tampoc no hauria d'ignorar els efectes moralment embrutidors de la guerra, que, com en el cas de tants altres, ha dut el seu fill a enfangar-se en la violència, la brutalitat, l'oblit d'ell mateix. De fet, Higgins vol fer present el desconcert i la corrupció moral a la qual va abocant-se la societat nordamericana empesa pel seu govern. I ho fa inspirant-se en un cas real en què una dona va ser víctima de la brutalitat masculina estimulada per la guerra. També s'inspiren en casos malauradament reals, aquests ocorreguts en territori iraquià, l'esmentada Redacted i Battle for Hadiza, d'imminent estrena a l'estat espanyol i dirigida per l'anglès Nick Broomfild, que de manera discutible va guanyar el premi a la millor direcció al festival de Sant Sebastià.\n"Battle for Hadiza" es proposa la reconstrucció de la matança de civils iraquians que, el 19 de novembre de 2005, va tenir lloc a Hadiza per part de soldats nordamericans després que un morís a causa d'una bomba. A part de poder compartir les inquietuds polítiques i morals del film, s'hi troba a faltar una reflexió del director sobre les possibilitats certes de reconstruir un cas real. Tot el contrari de Brian de Palma, que, a"Redacted", hi reflecteix la reflexió sobre com fer present una guerra actual com la d'Irak tenint tant en compte la dificultat d'accedir a la veritat dels fets com la naturalesa de les diferents imatges ara en circulació. Presentant la pel·lícula com una documentació visual de la violació d'una adolescent i l'assassinat de la seva família, Brian de Palma es proposa abordar el fet real a través d'una ficció construïda amb materials de diversos formats: El vídeo personal d'un soldat que vol ser cineasta; imatges capturades per càmeres de vigilància; un hipotètic documental que podria ser de la cadena Arte; informatius de diverses cadenes de televisió; l'enregistrament d'una execució difós per Internet. Són imatges de ficció relatives a un horror real. Com si fossin pre-existents, Brian de Palma actua com el demiürg que les ordena, però amb la consciència de la dificultat de conèixer la veritat quan la realitat arriba tan filtrada i manipulada. O quan és directament amagada per un poder que menteix. Aquest món n'és ple d'imatges que no sempre revelen. A la vegada, però, potser hi ha noves imatges que van fent visible una realitat amagada. El cinema, que fa temps que ha perdut el monopoli de les imatges en moviment, ho apunta sense deixar de plantejar-ne el dubte. Sempre amenacen la ficcionalització enganyosa de la realitat, la temptació de convertir l'horror en espectacle, la propagació d'imatges abjectes.


Nits de Clàssics de Valls presenta una temporada “excepcional” - Revista Musical Catalana\nLa catorzena temporada de Nits de Clàssics, que organitza l’Associació Amics de la Música de Valls, tindrà caràcter excepcional: inclourà una trentena de concerts i s’inaugurarà el proper dimecres 18 de setembre amb l’estrena de la Sonata per a violoncel i piano “Cerdanyenca” del jove compositor Marc Migó (Barcelona, 1993), interpretada per Marc Prihodko (violoncel) i Aleksandra Kasman (piano). La cloenda serà el 31 de gener de 2021 en el marc de les Festes Decennals de la Mare de Déu de la Candela de Valls amb el concert extraordinari per a orquestra, cors i solistes que tindrà com a eix central la cantata L’alta naixença del rei En Jaume de Robert Gerhard (amb text de Josep Carner) i la Novena Simfonia de Beethoven.\nEl director Edmon Colomer. © Antoni Bofill\nAmb el títol genèric Nits de Clàssics: memorial Beethoven, Gerhard, Carner, l’Associació Amics de la Música de Valls, en un projecte conjunt amb l’Associació Musical Eduard Toldrà i l’Institut d’Estudis Vallencs, dedica una atenció especial a l’obra de tres personatges cabdals de la cultura universal: Ludwig van Beethoven (250è aniversari del seu naixement), Robert Gerhard (50è aniversari de la seva mort) i Josep Carner (50è aniversari també de la seva mort). La coincidència de tres aniversaris d’aquesta categoria és irrepetible. En la presentació del cicle, la setmana passada, el director d’orquestra Edmon Colomer, que apadrina la temporada de Nits de Clàssics, va assenyalar que “el que es fa a Valls no té precedents; es fa música d’un alt nivell que no es fa en cap altra ciutat”; Colomer serà el director del concert extraordinari del 31 de gener de 2021.\nUn ventall de propostes ampli i variat caracteritza aquesta temporada extraordinària, amb la presència de solistes rellevants, com Guillem Gràcia Soler (primer premi de la darrera edició Intercentros Melómano), considerat una promesa al món de la música clàssica, o els pianistes Silvia Mkrtchian (primer premi del 48è Concurs de Joves Intèrprets de Piano de Catalunya 2018) i Bernat Català.\nDuo Becerra-Serra, format per Carmen Becerra (guitarra) i Isabel Serra (flauta travessera). © Joan Abella Escuer\nLa programació oferirà monogràfics de Trios i Sonates per a violí i piano de Beethoven, a càrrec d’Elina Sitnikava (violí), Marta Mulero (violoncel) i Medir Bonachi (piano), i el duo format per Lana Trotovsek (violí) i Maria Canyigueral (piano), a més de concerts de cambra amb l’Artem Trio, el Duo Becerra-Serra (guitarra i flauta travessera) i el Trio Pedrell. I també suggestives combinacions d’arpa (Esther Pinyol) i veu (Anabel Real), que s’aproparan a la mélodie francesa i el lied alemany. Nits de Clàssics també oferirà la possibilitat de veure en directe una de les violinistes més considerades per la crítica, Lana Trotovsek, una concertista que ha actuat amb les millors orquestres del món i que a Valls oferirà “Kreutzer”, en una referència explícita a la Sonata de Beethoven que porta aquest nom.\nLa soprano Serena Sáenz\nLa lírica també hi serà present amb el concert “Rossiniana”, amb Serena Sáenz, soprano de l’Staatsoper Unter den Linden de Berlín, el baríton Carlos Pachón (que es troba en un moment de gran progressió a nivell internacional) i la pianista Anna Crexells. Aquest apartat es completarà amb el concert “Romanzas rusas”, protagonitzat pel Duo Pintó-Bronevetzky, i la participació del Duo Ensemble O Vos Omnes, que oferirà un repertori de música originària de l’època dels Mèdici. Cal destacar especialment el recital del tenor David Alegret i el pianista Rubén Fernández Aguirre amb música de compositors catalans sobre textos sorgits de la creativitat del poeta Josep Carner.\nA la programació musical, s’hi afegeixen espectacles de jazz, com ara el dels Drop Collective (una proposta del Conservatori Superior de Música del Liceu), i una versió inèdita de new flamenc ideada pels Barcelona Clarinets Players & Pere Martínez que no deixarà ningú indiferent.\nRoda de premsa de presentació de la catorzena temporada de Nits de Clàssics. D’esquerra a dreta: Marijó Riba, gerent de l’Associació Musical Eduard Toldrà de Vilanova i la Geltrú; Roman Galimany, president d’Amics de la Música de Valls-JJMM de l’Alt Camp; Dolors Farré, alcaldessa de Valls; el mestre Edmon Colomer, i Francesc Murillo, president de l’Institut d’Estudis Vallencs\nObra inèdita de Robert Gerhard\nParal·lelament, l’Institut d’Estudis Vallencs serà el marc de les sessions monogràfiques, entre les quals la dedicada a La pesta, obra literària d’Albert Camus en la qual es va inspirar Robert Gerhard (Valls, 1896-Cambridge, 1970) per compondre una de les partitures més dramàtiques de la seva trajectòria.\nUn dels actes més esperats, però, serà l’estrena el 25 de setembre d’una obra inèdita de Robert Gerhard que es conserva a l’Institut d’Estudis Vallencs, la Sonatine à Carlos, que el compositor vallenc va dedicar al seu germà exiliat a Mèxic.\nEl Centre de Lectura, escenari de concerts\nD’altra banda, el Centre de Lectura de Valls col·labora en aquesta extensa programació de Nits de Clàssics amb diferents concerts, entre els quals destaquen el del dia 16 de novembre, “Eclèctica”, que posarà damunt de l’escenari el guitarrista Javier Lucio, segon premi del Concurso Juventudes Musicales de España, o el del 5 de desembre amb Solobas Sing, el duet format per Gemma Abrié (veu i contrabaix) i Josep Travé (guitarra). A més, el 20 de desembre es farà la projecció d’Ariel, el ballet de Robert Gerhard que va ser estrenat mundialment durant les Festes Decennals de la Mare de Déu de la Candela del 2011 a Valls.\nImatge destacada: el compositor vallenc Robert Gerhard serà protagonista d’aquesta temporada al costat de Beethoven i el poeta Josep Carner


Set noves titulacions en les universitats públiques valencianes - À Punt\nSet noves titulacions en les universitats públiques valencianes\nS’han incorporat tres nous graus i quatre dobles graus, tots pertanyents a la branca de la ciència\nL'elecció de carrera dependrà de la nota obtinguda en les proves de la PAU / À Punt NTC\n09 de juny 2022 - 17:55\nLa Universitat de València, la Universitat Politècnica de València i la Universitat Jaume I augmenten les ofertes de titulacions per al pròxim curs 2022-2023. Són algunes de les opcions que l'alumnat podrà escollir una vegada supere les proves d'accés a la universitat.\nLes universitats valencianes han apostat per oferir a l’alumnat unes titulacions amb caràcter molt més tecnològic i analític en relació amb les necessitats de l’estudiantat, del sector empresarial i la societat, segons ha declarat Isabel Vázquez, vicerectora d’estudis de la Universitat de València.\nÉs el cas de la nova doble titulació de Química i Enginyeria Química de la Universitat de València, que té un total del 85% d’ocupabilitat en els primers sis mesos després de la graduació. Adela Mauri, degana de la Facultat de Química de la UV, ha explicat en À Punt Notícies que aquesta doble titulació inclou un valor afegit, ja que gràcies a la nova notícia de la reobertura de l’antiga factoria de Sagunt s’esperen una oferta de treball d’unes 3.000 persones amb aquest perfil professional.\nActualment, la Universitat de València té una oferta de 56 graus, 11 dobles graus i 17 titulacions internacionals de diferents branques disciplinàries. En l'enllaç següent podràs consultar tots aquests graus que ofereixen.\nMentrestant, a la Universitat Politècnica de València s’han sumat les noves titulacions de Gestió del Transport i Logística, dobles titulacions de Matemàtiques + ADE, Enginyeria Informàtica. Al campus de València i d’Alcoi també s’impartirà el grau d’Informàtica i Robòtica.\nTotes aquestes titulacions formen part de la mateixa branca, segons explica Marival Segarra, vicerectora d’ordenació de títols de la UPV: "Informàtica, Robòtica, Tecnologia Aplicada, Ciència de Dades i el punt fort de la UPV, l’Anàlisi TIC". Pots consultar els 43 graus i 15 dobles graus que ofereix la UPV en l'enllaç següent.\nPer últim, la Universitat Jaume I de Castelló ha implantat un nou doble Grau en Bioquímica i Biologia Molecular, i és la principal novetat per al curs que ve. Amplia la informació dels estudis que s’ofereixen en aquest enllaç.


Joan Pere Gómez, director de Ports: "Hem cobert gairebé tots els objectius en aquests 4 anys" - Imagina Ràdio\nPodcastDe Bon MatíNotíciesTerres de l'Ebre\nJoan Pere Gómez, director de Ports: “Hem cobert gairebé tots els objectius en aquests 4 anys”\nPorts de la Generalitat ha dut a terme diferents actuacions als ports de tot Catalunya i, en concret, de les Terres de l’Ebre, durant els darrers anys. Joan Pere Gómez Comes compleix quatre anys al capdavant d’aquesta empresa pública, un mandat al qual han sigut protagonistes els temporals, sobretot el Gloria, i també la pandèmia de la Covid-19.\nEl director general ha estat entrevistat a Imagina Ràdio on ha pogut valorar la tasca executada durant aquest temps. Gómez destaca l’aprovació de la llei de ports que va rebre un ampli suport parlamentari i un nou pla de ports que té com a objectiu el 2030 en l’àmbit portuari català.\nEn aquests quatre anys s’han fet més inversions que mai als ports de les Terres de l’Ebre, algunes de les quals han estat accions d’emergència a causa de les destrosses que va ocasionar el temporal Gloria. Malgrat això, també s’han dut a terme altres accions ja projectades des de feia temps.\nJoan Pere Gómez ha destacat els principals valors a l’hora de dur a terme qualsevol iniciativa: tenir ports més sostenibles, respectuosos amb el medi ambient i sobretot més segurs. “Seguirem treballant perquè continuï sent així”, conclou Gómez.\nArticle anteriorAliments que fan sentir-se cansat\nArticle següentLa Ribera d’Ebre i la Terra Alta fan aportacions a l’agenda catalana pel futur del món rural\nUlldecona acull l’exposició “Operació Aigua” per reflexionar sobre els usos de l’aigua al món


El racó de Milio: Colera - Coll de les Artigues - Puig d'en Jordà - Coll de Tarabaus - Colera\nColera - Coll de les Artigues - Puig d'en Jordà - Coll de Tarabaus - Colera\nAvui, el temps amenaçava pluja per Garrotxa i Pirineu, així que hem decidit d'anar cap a on estava més segur. La zona nord de costa, encara que la calor ja es molta per fer aquesta caminada.\nSortim des de Colera i agafem el camí per la riera de Molinàs, el PR marcat amb color grog, que va resseguint-la fins a Molinàs. Arribats a Molinàs, el camí es bifurca, a l'esquerra cap a Sant Miquel de Colera i a la dreta PR, cap a Coll de les Artigues, segons pal indicador. Continuem a la dreta. Anem pujant per la vora del barranc i passem a la vora de Can Pellic -en runes-. Passem el torrent de la Falguera i uns 150 m. més amunt seguim pel PR, marques grogues, cap a l'esquerra. Recte, continua corriol que va cap al Coll de les Llaceres, passant per Can Tarragona.\nEl camí es molt bonic i va resseguin el perfil de les Comes del Infern i un poc més amunt, ens trobem la cova del Infern i poc més enllà un altra que queda a dalt del camí. Seguim el corriol passant per sota les Barbes del Boc i anem a sortir al Coll de les Artigues. Seguim el camí direcció N. cap a la Font Jordana, on aprofitem per emplenar d'aigua, i el Puig d'en Jordà. Retornem direcció E. cap al coll del Teixó, on seguim (marques grogues) el camí de Portbou, en la mateixa direcció. Ens porta cap al coll dels Empedrats i passem pel costat nord del Puig de Tarabaus. Aprofitem l'ombra de l'alzinar per parar a dinar. La calor i xafogor d'avui, son incòmodes per caminar.\nSeguim desprès cap al Coll de Tarabaus i continuem uns 500 m. més per la carena, per agafar a ma dreta, la pista que ens anirà baixant (S) cap a la font de Tarabaus, només hi surt l'aigua degotant. Seguim el camí que ens portarà cap al Coll de les Llaceres.\nAra, seguirem la pista fins al Coll dels Quatre Camins, o també anomenat, del Falcó.\nAquí hi trobem un indicador del camí a Colera "a peu", fem un desnivell pujant fins al coll del Bessó (ja tenim a la vista Colera i el camí de baixada) i seguim pujant uns metres més, per començar a baixar cap al Pla de les Vaques, per un camí força empedrat, on ja empalmem amb el GR 92 que seguim fins a Colera on anem a trobar els cotxes.\nMapa Editorial Alpina: Alt Empordà\nDistància recorreguda 19,8 km.\nDesnivell acumulat 952 m.\nTemps efectiu, caminant 7 h. 23'\nEnllaç a la traça https://ca.wikiloc.com/wikiloc/view.do?id=18059761\nFotos Milio: https://goo.gl/photos/AuQb2syXmdJLzafH9


Vols barats de Santander a Brussel·les des de 139 € a Iberia\nVols barats Bèlgica Brussel·les Santander-Brussel·les\nVols barats de Santander a Brussel·les (BRU) de Santander a Brussel·les Santander-Brussel·les, Bèlgica\nVols barats Santander-Düsseldorf\nConsulta l’oferta de vols de Santander a Brussel·les i reserva el teu bitllet d’avió en línia. Iberia et garanteix els millors preus d’última hora per a la nostra oferta de vols barats de Santander a Brussel·les.\nEls preus mostrats corresponen a cerques de vols a de Santander a Brussel·les fetes recentment per clients. Poden canviar segons la disponibilitat de places, possibles variacions de tarifes, taxes i altres suplements en el moment de fer la consulta. Els preus per trajecte són aplicables comprant bitllets d’anada i tornada.


Identitat: HORT GESTIÓ SLU (també el prestador)\nDomicili Social: Passeig Rafael Martínez Valls nº 8-10 08348 Cabrils\nHORT GESTIÓ SLU., com a responsable del Lloc web, de conformitat amb el que disposa el Reglament (UE) 2016/679 de 27 d'abril de 2016 (RGPD) relatiu a la protecció de les persones físiques quant al tractament de dades personals i a la lliure circulació d'aquestes dades i altra normativa vigent en matèria de protecció de dades personals, i per la Llei 34/2002, d'11 de juliol, de Serveis de la Societat de la Informació i del Comerç Electrònic (LSSICE), li informa que té implementades les mesures de seguretat necessàries, d'índole tècnica i organitzatives, per garantir i protegir la confidencialitat, integritat i disponibilitat de les dades introduïdes.\n- Realitzar les gestions comercials i administratives necessàries amb els usuaris de la web i els seus clients;\n- Remetre les comunicacions comercials publicitàries per email, fax, SMS, MMS, comunitats socials o qualsevol un altre mitjà electrònic o físic, en cas que l'Usuari hagi consentit expressament a l'enviament de comunicacions comercials per via electrònica;\n- Realitzar les prestacions de serveis i/o productes contractats o subscrits per l'Usuari o client;\nD'acord amb la LSSICE, HORT GESTIÓ, SLU. no realitza pràctiques de SPAM, per tant, no envia correus comercials per e-mail que no hagin estat prèviament sol·licitats o autoritzats per l'Usuari. En conseqüència, en totes les comunicacions que rebrà del prestador, l'usuari té la possibilitat de cancel·lar el seu consentiment exprés per rebre les nostres comunicacions. No tractarem les seves dades personals per a cap altra finalitat de les descrites salvo per obligació legal o requeriment judicial.\nLes seves dades es conservaran mentre duri la relació comercial amb nosaltres o exerciti el seu dret de cancel·lació o oposició, o limitació al tractament. No obstant això, conservarem determinats dades personals identificatives i del tràfic durant el termini màxim de 10 anys per al cas que fos requerit pels Jutges i Tribunals o per incoar accions internes derivades de l'ús indegut de la pàgina web.\nQualsevol comunicació remesa quedarà incorporada als sistemes d'informació de HORT GESTIÓ SLU. En acceptar les presents condicions, termes i polítiques, l'Usuari consent expressament al fet que HORT GESTIÓ SLU realitzi les següents activitats i/o accions, tret que l'Usuari indiqui el contrari:\n• En cas que l'Usuari hagi consentit expressament a l'enviament de comunicacions comercials per via electrònica, l'enviament d'aquestes comunicacions per mitjans electrònics informant als Usuaris de les activitats, serveis, promocions, publicitat, notícies, ofertes i altra informació sobre els serveis i productes de HORT GESTIÓ SLU iguals o similars als quals van anar inicialment objecte de contractació o d'interès per l'Usuari.\nHORT GESTIÓ SLU no duu a terme cap cessió o comunicació de dades tret que existeixi necessitat raonable per complir amb un procediment judicial, obligació legal o prèvia obtenció del consentiment de l'usuari.\nHORT GESTIÓ SLU no cedirà les dades recollides a tercers tret que existeixi necessitat raonable per complir amb un procediment judicial, obligació legal o prèvia obtenció del consentiment de l'usuari.\nA través d'aquesta Política de Privacitat li informem que les fotografies que estiguin penjades a la web són propietat d’HORT GESTIÓ SLU., incloent les dels menors, en les quals, per a l'obtenció d'aquestes, s'ha obtingut el consentiment previ dels pares, tutors o representants legals mitjançant la signatura dels formularis realitzats a aquest efecte pels centres en els quals els menors formen part. No obstant això, els pares, tutors o representants dels menors, com a titulars de l'exercici dels drets d'aquests, i sempre previ requeriment formal per escrit, poden indicar la negativa a l'ús de la imatge del menor; en aquest cas, la imatge es mostrarà #pixelada.\nLi informem que HORT GESTIÓ SLU pot tenir presència en xarxes socials. El tractament de les dades que es dugui a terme de les persones que es facin seguidores a les xarxes socials (i/o realitzin qualsevol vincle o acció de connexió a través de les xarxes socials) de les pàgines oficials de HORT GESTIÓ SLU es regirà per aquest apartat, així com per aquelles condicions d'ús, polítiques de privacitat i normatives d'accés que pertanyin a la xarxa social que procedeixi en cada cas i acceptades prèviament per l'usuari.\nHORT GESTIÓ SLU tractarà les seves dades amb les finalitats d'administrar correctament la seva presència a la xarxa social, informant-li d'activitats, productes o serveis del prestador, així com per a qualsevol altra finalitat que les normatives de les Xarxes Socials permetin. Queda prohibida la publicació de continguts:\n- Que atemptin contra els drets fonamentals de les persones, faltin a la cortesia a la xarxa, molestin o puguin generar opinions negatives en els nostres usuaris o tercers i en general qualssevol siguin els continguts que HORT GESTIÓ SLU consideri inadequats.\nAixí mateix, HORT GESTIÓ SLU, es reserva la potestat de retirar, sense previ avís del lloc web o de la xarxa social corporativa aquells continguts que es considerin inadequats.\nLes comunicacions remeses a través de les xarxes socials seran incorporades a un arxiu propietat de HORT GESTIÓ SLU, podent-li enviar informació del seu interès.\nEn tot cas, si Vostè remet informació personal a través de la xarxa social, HORT GESTIÓ SLU quedarà exempt de responsabilitat en relació a les mesures de seguretat aplicables a la present plataforma, devent l'usuari en cas de voler conèixer-les, consultar les corresponents condicions particulars de la xarxa en qüestió.\nLes dades es conservaran durant un termini màxim de cinc anys, transcorregut el qual es procedirà a la supressió de les dades garantint-li un total respecte a la confidencialitat tant en el tractament com en la seva posterior destrucció. En aquest sentit, transcorregut l'esmentat termini, i si desitja continuar participant en els processos de selecció del Responsable, li preguem ens remeti novament el seu currículum.\nHORT GESTIÓ SLU es reserva el dret a modificar la present política per adaptar-la a novetats legislatives o jurisprudencials.\nAmb caràcter general les relacions entre HORT GESTIÓ SLU. amb els Usuaris dels seus serveis telemàtics, presents en aquesta Web, estan sotmesos a la legislació i jurisdicció espanyola a la qual se sotmeten expressament les parts, essent competents per la resolució de tots els conflictes derivats o relacionats amb el seu ús els Jutjats i Tribunals de Barcelona.


La Conselleria de Cultura dóna suport a la candidatura de Llíria com a Ciutat Creativa de la UNESCO\nEl projecte reivindicarà la capacitat de Llíria per generar professionals en l’àmbit musical.\nLa candidatura de Llíria Ciutat Creativa de la UNESCO, en la modalitat de música, ha rebut el suport de la Conselleria de Cultura pels mèrits històrics, culturals, socials i musicals de la capital del Camp de Túria. Es tracta d’un nou recolzament a la candidatura, després que les Corts Valencianes designaren al municipi com a Ciutat Valenciana de la Música.\nAixí li ho ha traslladat el secretari autonòmic de Cultura, Albert Girona, al regidor de Cultura i Turisme, Paco García, a la directora del projecte Mª José Viñals i al tècnic de Turisme Vicent Sesé, en un encontre, en què els representants del comité de direcció de la candidatura han exposat el projecte i les propostes de gestió del mateix.\nSegons l’edil edetà, la candidatura a Ciutat Creativa de la UNESCO dotarà al municipi “d’una dimensió internacional, reconeixent la gran tasca que han desenvolupat les societats musicals i el potencial humà que han generat”.\nEn este sentit, el projecte reivindicarà la capacitat de Llíria per generar professionals i estudiants de música. En l’actualitat, hi ha un gran nombre de professionals de l’àmbit musical formats a les societats musicals edetanes que, bé formen part del planter de bandes i orquestres, o bé són docents en centres d’ensenyances musicals, de tota la geografia espanyola, europea o, inclús, a altres continents.\nAmb esta iniciativa, Llíria opta a convertir-se en Ciutat Creativa de la UNESCO en l’apartat de música; una distinció que, en l’actualitat, ostenten 21 ciutats dels cinc continents, entre les que es troben Sevilla, Hannover, Liverpool, Bogotá, Medellín o Gante.


Wikiloc | Ruta CAP DE LA GALLINA PELADA des de FONT FREDA - Cadí Vacances, Gósol\nCAP DE LA GALLINA PELADA des de FONT FREDA - Cadí Vacances, Gósol\n468 21 106\nCADI VACANCES Tots els drets reservats\nVista 8832 vegades, descarregada 26 vegades\n· Sortim del càmping Cadí Vacacnces amb cotxe i a la rotonda del segador, sortim del poble a mà dreta direcció Saldes.\n· Passat Sorribes, l'Espà, i el Mirador de l'Espà, agafem una carretera que surt a mà dreta amb un cartell indicant Vallcebre, Pleta de la Vila, Serra d'ensija i Refugi Delgado Úbeda.\n· Seguim la carretera amunt, passem el Parc d'Aventures, i uns 500m més enllà, en una curva que gira a l'esquerra, hi trobem unes escales que surten a la nostre dreta, allà començarem. Podem deixar el cotxe uns metres més endavant a l'esquerra. Si està ple, a la zona on hi ha el Parc de Palomera segur trobeu lloc.\n· Comencem a enfilar camí amunt per les escales, un tros enllà veurem la Font Freda.\n· Seguim pujant pel camí. Sense desviar-nos del camí en cap moment arribarem als prats de la Serra d'ensija.\n· A mà dreta veiem el Refugi d'Ensija, Delgado Úbeda. Ens dirigim cap a ell i el passem de llarg. Seguim pujant pel camí i culminem fent el Cap de la Gallina Pelada.\n· Comencem a baixar per on hem vingut, i una vegada al refugi, enlloc de girar a mà esquerra per on hem pujat, tirem cap a la dreta tot vorejant els prats per la seva dreta, per la carena.\n· Passem en primer lloc pels rasos d'Ensija i una mica més endavant la Creu de Ferro.\n· Seguint la carena arribarem al Serrat Voltor, últim pic d'aquesta ruta circular que ja queda tapat per arbres.\n· Des del Serrat Voltor donarem mitja volta per on hem vingut i en sortir dels arbres, girarem a mà dreta agafant el Barranc de les Llobateres.\n· Sense desviar-nos en cap moment del Barranc de les Llobateres arribarem a la carretera, i una vegada allà girem a mà esquerra i en poca estona arribem al cotxe.\nHola, ha trobat interessant aquesta ruta CAP DE LA GALLINA PELADA des de FONT FREDA - Cadí Vacances, Gósol https://ca.wikiloc.com/rutes-senderisme/cap-de-la-gallina-pelada-des-de-font-freda-cadi-vacances-gosol-5599082 Salutacions, Wikiloc - Rutes del Món\nLa vaig fer juntament amb CADI VACANCES\nDemana a CADI VACANCES que t'afegeixi com a company a aquesta ruta\nSegueix a CADI VACANCES i descobreix noves rutes!


Big Data | Bonart\nL’ull del mussol ens fita, dissecat,\nSpencer, un enginyer civil sense educació clàssica convertit en filòsof i sociòleg, aportà fa més d’un segle i mig la filosofia de l’evolució que s’oposava als espiritualistes amb el mètode positivista. Sense ser tan radical com Darwin, creia que la humanitat forma part d’un sistema més vast, dinàmic i universal, però també, per evolució, creu en la bondat i la llibertat. En el seu estudi sobre l’evolució de les institucions professionals, demostra que els oficis d’arquitecte o artista tenen un origen religiós i eclesiàstic. De la primera jerarquia del cos social, opinava que el mediador era alhora poeta i cirurgià. La figura de l’humanista, una síntesi del visionari i el tècnic, hauria de reequilibrar el desplaçament que avui tenim de l’interventor de les causes estrictament materials.\nUn poema, com una infografia de Serra, és un tòtem fet de paraula i d’imatge. Parteix de la mirada sobre el coneixement com a memòria i se’ns mostra, com la natura o l’art, fora de la consideració moral de la vida. L’objecte artístic universal, sense la dinàmica del pensament viu es mor. La confrontació amb l’espectador aviva la història i converteix la dada en narració i sorpresa. Lluny de la superstició de l’objecte sagrat que condemnava fins i tot la fatalitat de la imatge al designi de les forces de l’esperit, el poeta i artista contemporani és alhora ateu i estudiós, i alhora posa en moviment l’art dels altres. La relació entre art i poesia no té distinció; mentre que la crítica d’art, massa sovint, es posa com una autoritat superior per damunt de l’artista. Quan el comissari d’exposicions, que ha substituït la llei de l’historiador i la paraula de l’informador, no treballa com un poeta o un artista; és a dir, com un filòsof dinàmic, la seva tesi constreny l’art a la mort de la memòria: momifica el present. És ple, d’exemples, de poetes i artistes i de crítics que no transformen la matèria, que ens la mostren dissecada en la pròpia experiència. Que no acabin com una confraria de l’espai domèstic. Que l’art s’alliberi del codi d’instruccions i de l’acadèmia.\nDes de molt antic els nombres, que són construcció d’un real abstracte, s’oposen a l’ull, que té la capacitat de traduir l’experiència empírica igual que la ideal. Els uns i els altres proven d’abastar l’invisible, el fora de camp. L’art, sense partit pres, s’inclina ara cap a l’objetivitat, ara cap al subjectivisme líric. Un poema no és aliè a la seva forma; mentre que l’art, havent-ho guanyat tot amb l’avantguarda, malviu del seu despropòsit. Avui l’art que parteix de la simulació computacional anima informàtics i filòsofs a un imaginari visual inèdit. La poesia s’allunya de la mètrica clàssica.\nEl poema ja no s’escriu damunt la pàgina en blanc, sinó a partir del coneixement no visible del visible. Les paraules prenen forma de visible. Entre el saber i la recerca s’intercanvien opinions. Més enllà de l’intercanvi, una obra d’art té un costat fosc que la percepció del lector d’avui reactualitza amb el seu coneixement. Si el lector d’art es presenta com el més preparat, l’art deixa de despreocupar-se de la moral. Si l’interlocutor va al davant, l’art no es veu.\nA la imatge, Jaime Serra, Ni un día perfecto. Quantificació d’un any de desigs traçats mitjançant el llançament d’un dard. Serigrafia i acrílics sobre suro manipulat. 60 cm x 60 cm. 2015.\nEtiquetes: Big Data · Spencer


La mina d’Iberpotash a Vilafruns tanca i fa fora 400 treballadors\nLa mina d’Iberpotash a Vilafruns tanca i fa fora 400 treballadors ACN\nFeia nou anys que sobre la mina d’Iberpotash a Vilafruns planava l’amenaça del tancament, però sembla que, finalment, el 2020 serà l’any. La companyia va anunciar ahir el tancament definitiu de la planta “per motius econòmics”. La raó principal és “el baix preu històric del mercat de la potassa i l’alt cost d’extracció de mineral d’aquesta mina”. El president del grup, Carles Aleman, va afegir que a tot això s’ha sumat l’efecte de la pandèmia, que ha incrementat les pèrdues i endarrerit les inversions estrangeres.\nA la mina de Vilafruns hi treballen uns 400 treballadors -uns 260 són subcontractats-, el futur dels quals queda en l’aire, malgrat que Aleman va dir que miraran que “l’impacte sigui mínim”.\nEl primer moviment per dur a terme el tancament es remunta al 2011, quan la companyia va presentar un pla que preveia aturar l’activitat d’aquesta mina per potenciar la de Súria. La clausura es va fixar per al 2015, però les obres imprescindibles per preparar l’altra instal·lació es van anar endarrerint. De fet, els treballadors esperaven el tancament de la planta de Vilafruns el 2022. La decisió d’accelerar-ho, doncs, ha agafat tothom per sorpresa.\nComissions Obreres no va trigar ahir a fer evident el seu rebuig. “El pla de transició de l’empresa per acabar de traslladar l’activitat minera de Sallent a Súria encara no està tancat i hi ha mesures que encara estan en projecte o en procés de desenvolupament”, va afirmar el sindicat. Per tant -va afegir- no s’entén la decisió d’Iberpotash de tancar la mina en aquest moment”. Tot en conjunt porta Comissions Obreres a concloure que es tracta d’una decisió “oportunista”.\nDos morts en un mes\nHo diuen, sobretot, perquè la relació de l’empresa amb els treballadors tampoc viu un moment dolç. La mina de Vilafruns portava tancada des de finals de juny, quan en un sol mes van morir dos treballadors després de dos accidents laborals. El segon va tenir lloc poc després que els empleats, que havien amenaçat amb fer vaga, arribessin a un acord amb l’empresa que va acabar quedant en res. Tot i això, la direcció de la companyia va desvincular ahir el tancament a qüestions de seguretat i va al·legar que es deu estrictament a motius econòmics.


Intuïció "És una font de coneixement tan vàlida com la raó" Fusionar-se "L'amor és un bacteri que en veu passar un altre i li diu: «Per què no et quedes amb mi?»" Finestra "Entre els 3 i els 9 anys, els nens aprenen dues coses bàsiques: l'autoestima i l'afecte"\n5 min. 20/03/2011 00:00\n260x366 Punset repassa teories científiques de tot tipus al seu nou llibre . / F. MELCION Punset repassa teories científiques de tot tipus al seu nou llibre . / F. MELCION\nEduard Punset (Barcelona, 1936) diu que va aprendre a parlar amb "la resta dels animals" abans que amb els humans. No resulta estrany després d'una conversa amb aquest economista i advocat convertit en divulgador científic. Acaba de publicar un llibre, Excusas para no pensar (Destino), en què tan aviat parla dels orígens de l'univers com del canvi climàtic, el cervell o la felicitat, un dels seus temes estrella. El seu programa televisiu Redes s'ha mantingut a la graella 15 anys, i els seus llibres es venen com si fossin novel·les. El seu entusiasme en explicar qualsevol teoria embadaleix i, alhora, l'afany de fer polèmica i l'excentricitat que projecta segurament contribueixen al fet que desperti passions, tant positives com negatives.\nQ uè cal per ser feliç? És tan senzill com seguir els deu manaments que proposa el llibre?\nQuan vaig acabar de fer el llibre El viatge a la felicitat em vaig adonar que hauria d'haver dedicat més esforços a indagar en les raons de la capacitat infinita de la gent per ser infeliç que no pas a buscar les dimensions de la felicitat. Ara sabem -se n'han fet estudis amb detall a Harvard i també a Espanya- que el factor més correlacionat amb la felicitat són les relacions personals. Sabem que els diners, el nivell de renda, només comencen a ser significatius quan es viu per sota del nivell mínim de subsistència, però, un cop assolit aquest nivell, altres factors com la capacitat de controlar la pròpia vida són molt més importants.\n"La felicitat és a la sala d'espera de la felicitat". Què vol dir?\nEfectivament, la felicitat és en el camí, en la recerca de la felicitat i no només en la seva culminació. S'han fet megaenquestes a tot el món que ho demostren: el gaudi del cotxe o del gran amor és molt passatger comparat amb el llarg camí que condueix a l'obtenció d'aquest objecte o d'aquesta persona.\nQuines són aquestes raons que ens fan infinitament infeliços?\nEstem descobrint que la gent no té confiança en la intuïció com a font del coneixement. Només es fia de la suposada raó. Però, de fet, la raó ocupa un lloc irrisori al cervell, mentre que l'inconscient ho domina quasi tot. I avui podem demostrar que la intuïció és una font de coneixement tan vàlida com la raó, i que només quan disposes de tota la informació i el temps necessari per avaluar-la val la pena intentar prendre una decisió racional.\nL'amor és bàsic per a la felicitat?\nL'amor és l'instint que es va manifestar primer per garantir la supervivència dels bacteris, fa 2.300 milions d'anys. Des del començament de la vida ha existit aquesta ansietat per fusionar-se amb un altre organisme, cosa que podria aportar una sèrie d'avantatges. Aquesta és la història de l'amor. Els que no han entès això 2.000 milions d'anys després seran molt infeliços, perquè no s'adonen que l'amor és la clau i la primera manifestació de l'instint de supervivència. L'amor és un bacteri que en veu passar un altre i li diu "per què no et quedes amb mi i anem els dos més de pressa?", i així es va anar formant la comunitat errant de cèl·lules que som. L'amor hi era al principi i hi és al final.\nRecentment va dir que no estava demostrat que vostè moriria...\nI és una veritat com una casa. La mort no és genètica, és la ruptura de l'equilibri entre el nivell de les agressions que reps i la teva capacitat de regenerar-te. Quan les dues coses són paral·leles, no et mors! No hi ha un gen on estigui escrit que l'Eduard morirà un dia concret.\nDiu que és gairebé impossible canviar les persones.\nDesconeixem profundament com funciona el cervell: no busca la veritat, sinó garantir la supervivència. Que no et donis un cop de cap amb la paret. Així, té pànic a tot el que suposa un canvi de les nostres estructures defensives i, per tant, no vol canviar d'opinió, perquè això l'obligaria a canviar d'estructura de defensa. Ara bé, estem descobrint que sí que podem influir en el cervell dels altres i canviar la seva manera de raonar.\nA través de la gestió emocional, de la qual ens comencem a ocupar per primera vegada en la història del coneixement. Paradoxalment, han transcorregut 6 milions d'anys en què mai ens hem parat a meditar sobre l'única cosa amb què venim al món, les emocions bàsiques i universals: la ira, l'alegria, el menyspreu, l'empatia, l'altruisme... Crec que el gran canvi dels pròxims 50 anys serà una disminució dels nivells de violència en les societats del futur i un augment dels nivells d'altruisme gràcies, justament, a aquest aprenentatge de la gestió emocional.\nEl que passa els primers anys de vida ens marca tant que no hi ha marxa enrere?\nHem descobert que hi ha una finestra del temps, entre els 3 i els 9 anys, que és transcendental. En aquest període, els nens han d'aprendre dues coses bàsiques. Una és l'autoestima, la seguretat en si mateixos que els prepararà per enfrontar-se als seus conveïns. L'altra és l'afecte que reben, que els ha de deixar ganes de seguir profunditzant en el coneixement i l'amor pels altres. Ara sabem quina és la finestra en què podem intervenir.


L’ASSEMBLEA DE VeC ELEGEIX RAMON ARNABAT PER ENCAPÇALAR LA LLISTA DE LES MUNICIPALS 2019 – Vilafranca en Comú\nPublicat a gener 30, 2019 per Jordi Castellvi\nL’assemblea de Vilafranca en Comú va elegir aquest dissabte el regidor portaveu del grup municipal de VeC, Ramon Arnabat, per tornar a encapçalar la llista amb què els comuns es presentaran a les eleccions municipals del maig.\nL’assemblea ha valorat molt positivament la tasca realitzada pels regidors Ramon Arnabat i Toni Peñafiel al llarg d’aquest mandat iniciat el 2015. Al llarg d’aquests quatre anys, el grup municipal de VeC ha presentat 45 mocions al Ple, la majoria de les quals han estat aprovades per unanimitat, tot i que l’equip de govern no les ha desplegat.\nEl professor d’història Ramon Arnabat va manifestar el seu compromís per encapçalar la llista de Vilafranca en Comú i optar a l’alcaldia de la vila si la ciutadania li dona suport. En qualsevol cas, va dir, “aquest any serà el del canvi de la majoria a l’Ajuntament de Vilafranca i Vilafranca en Comú en serà la peça clau”. Així mateix, va afirmar: “el meu compromís és amb les vilafranquines i els vilafranquins que volen una vila millor, més habitable, més acollidora, més sostenible, més justa i equitativa socialment i més solidària”.\nVILAFRANCA EN COMÚ DEMANA QUE EL GOVERN MUNICIPAL RETIRI EL PROJECTE DEL CARRER DEL COMERÇ\nPOSICIÓ DE VILAFRANCA EN COMÚ DAVANT DE LA SUSPENSIÓ DEFINITIVA DE LA MODIFICACIÓ PUNTUAL DEL PLA D’ORDENACIÓ URBANÍSTICA MUNICIPAL DE L’ÀMBIT DEL CARRER DEL COMERÇ\nVALORACIÓ DE VILAFRANCA EN COMÚ DELS PACTES ELECTORALS I DE LA PROPERA LEGISLATURA


Les altes a pacients de coronavirus multipliquen per 8 als nous casos detectats en les últimes 24 hores | Valencia Extra\nS’han registrat 80 altes i només 10 nous casos de coronavirus\nLes altes a pacients amb coronavirus són 8 vegades superiors al nombre de nous contagis detectats en les últimes 24 hores. Des de l’actualització d’ahir s’han registrat 80 altes, que eleven ja el nombre de persones curades en la Comunitat Valenciana a 14.242. Per províncies: 1.677 a la província de Castelló, 4.929 en la d’Alacant i 7.630 en la de València, a les quals cal sumar altres 5 corresponents a desplaçats.\nA més, en aquests moments només queden 7 pacients en les Unitats de Vigilància intensiva dels hospitals valencians i 85 persones ingressades: 7 a la província de Castelló, sense pacients en UCI; 38 a la província d’Alacant, d’ells 4 en l’UCI; i 40 a la província de València, d’ells 3 en l’UCI.\nQuant a casos positius nous, des de l’actualització d’aquest dijous s’han detectat 10 casos a través de PCR que eleven a 11.451 el total de positius des que va començar la pandèmia. Per províncies: 0 a Castelló (1.596 en total); 2 a la província d’Alacant (3.950 en total); 7 a la província de València (5.900 en total) i 1 més no assignat a cap província. D’altra banda, cal sumar també 4 no assignats de dies anteriors.\nDe tots ells, queden actius 2.056 casos, la qual cosa suposa un 11,5% del total de casos detectats.\nEl nombre d’altes de professionals sanitaris és de 2.272 i el nombre total de positius en professionals en aquests moments és de 498.\nS’ha notificat una nova defunció per coronavirus, per la qual cosa el total ascendeix a 1.467 persones. Per províncies: 227 a la província de Castelló, 732 a la província de València i 508 en la d’Alacant.\nEl nombre total de proves dutes a terme per a la detecció del coronavirus han sigut 409.089 de les quals 292.327 han sigut a través de PCR i 116.762 a través de test ràpid.\nHui dia hi ha algun cas positiu en 36 centres (7 a la província de Castelló, 8 en la d’Alacant i 21 a la província de València).\nEn aquests moments, es troben sota vigilància activa de control sanitari 27 residències en la Comunitat Valenciana: 8 a la província de Castelló, 8 a la província d’Alacant i 11 a la província de València.\nNuclis familiars, toc de queda, restriccions de mobilitat... Què puc fer per Nadal ?


La diputada Isabel Vallet (CUP) mostra el seu suport crític al 9N | Viu Molins de Rei\nLa diputada Isabel Vallet (CUP) mostra el seu suport crític al procés participatiu del 9N\nL’esquerra independentista va fer el seu acte final de campanya del procés participatiu sobre la independència de Catalunya al nou casal La Barrina amb la participació d’Isabel Vallet, diputada al Parlament per la CUP i Sergi Frau, del SEPC.\nIsabel Vallet (CUP) i Sergi Frau (SEPC) al casal La Barrina // Jose Polo\nL’esquerra independentista va reflexionar al voltant del procés participatiu sobre la independència de Catalunya al seu nou espai, el Casal La Barrina, ple per a l’ocasió. Isabel Vallet, diputada de la CUP al Parlament de Catalunya, i Sergi Frau, del Sindicat d’Estudiants dels Països Catalans (SEPC), van ser els protagonistes d’una taula rodona de la qual se’n pot extreure una conclusió: aquestes organitzacions donen suport a la nova consulta però amb una crítica evident a com s’està portant l’anomenat procés independentista.\n“El 9 de novembre la voluntat popular ha de sortir al carrer”, va dir Vallet per començar el seu discurs animant a la participació. Segons la diputada, en aquests moments es viu un moment amb una triple emergència: social, nacional i democràtica. Per això, segons ella, “els objectius clàssics” de l’esquerra independentista són “més urgents que mai”. “Ara per ara, votar sí sí és un element transformador”, va afirmar deixant clara la seva postura respecte el vot.\nCrítica al procés\nTot i mantenir la mateixa postura que CiU o ERC respecte al vot i la participació el proper diumenge, Vallet va fer evidents els punts diferenciadors de la CUP amb la resta de partits. “Aquest no és el nostre procés, nosaltres no ho hauriem fet així”, va dir rotundament. Amb contundència, Vallet va afirmar que el dia 10 s’ha de “fer dimitir” a un govern que “s’ha posat al darrera de la consulta” i així aconseguir que la independència no només sigui “un canvi de bandera”.\nPer la seva banda, Sergi Frau va fer una intervenció on va explicar el paper que fa el Sindicat d’Estudiants dels Països Catalans (SEPC) i el dia a dia d’aquest sindicat a les universitats i instituts. A més va definir el procés participatiu del proper 9 de novembre com “una mostra més de la necessitat de trencar amb l’actual sistema”. Frau també va defensar la independència com “una eina transformadora” i no com una finalitat.\nEtiquetes:9N consulta CUP CUP Molins de Rei Isabell Vallet SEPC SEPC Molins de Rei Sergi Frau


espeleobloc: Frontal Nao\nUn nou frontal de la marca Petzl, apropiadament dissenyat per les curses de muntanya, que té prevista la seva comercialització el juliol 2012 presentarà innovacions interessants. Esperem que aviat també puguin incorporar-se a la il·luminació per espeleologia.\n1.- Regulació automàtica “intel·ligent”.\n2.- Bateries de liti recargables.\n3.- Reprogramació personalitzada per ordinador.


diferència i repetició: Scriptum i Post Scriptum\nScriptum i Post Scriptum\nHa estat arran d’un llibre de Paul Auster que m’he decidit a tornar a l’escriptura. Qui m’ho anava a dir: Paul Auster. Un autor menor per a mi. El típic liberal demòcrata, jueu i novaiorquès, o siga, un intelectual ianqui més per a un públic ‘cultureta’.\nDe jove vaig llegir Leviatán. Un llibre que apenes deixà rastre en la meua memòria, descomptant el títol, totalment fóra de lloc, per altra banda.\nL’any passat, quan vaig començar la col•lecció d’Anagrama per fascicles, vaig descobrir, amb cert fàstic, que Auster estava sobrerrepresentat. De 20 llibres que vaig arribar a comprar, 3 pertanyien a este autor. Tampoc m’estranya massa, tenint en compte que l’edició és un negoci i Auster és un triomfador al mercat espanyol. El cas és que la col•lecció s’obria amb El Palacio de la Luna, una obra que, com Leviatán, és pur 'quiero y no puedo', és a dir, pretenciosa en el to més peioratiu possible.\nNo obstant això, Brooklyn Follies (l’entrega nº 4 de la Biblioteca Anagrama) és distinta. Sí, la història adoleix de cert surrealisme, però sense arribar al paroxisme de l’anterior. I sols pel diàleg que s’estableix entre el personatge principal i el seu nebot sobre la personalitat de Kafka (contant la sublime història de la nina) i el paràgraf sobre l’existència, la trascendència i la mort que aporta el penúltim (¿) capítol, paga la pena llegir la novel•la.\nPrecisament aquesta reflexió sobre el que som (i deixem de ser) és el que m’ha mogut a escriure. No vol dir això que siga la causa, sols ha estat l’excusa, el moll que llança la bola en el flipper. O siga, no es tracta de que m’haja causat un fort impacte el que diu el tal Auster. Simplement ha estat això: el mecanisme que ha posat en marxa una decisió que jo havia pres prèviament de manera inconscient.\nAl cap i a la fi, tal i com planteja l’autor al final: “Nunca debe subestimarse el poder de los libros”. I és veritat. Els llibres han exercit un gran poder en mi tota la vida. De fet, no recorde cap moment que no haja estat acompanyada per un. Llibres de tot tipus. És veritat que no recorde absolutament res d’un gran nombre d’ells, però m’agrada pensar que d’absolutament tots he emmagatzemat alguna cosa –per xicoteta que siga- en algun racó de la meua matèria grisa i, sobretot, que han anat moldejant la meua personalitat, com un torn de fang.\nI tot açò venia perquè m’he parat a relacionar la presa d’aquesta decisió (tornar a escriure) amb totes les decisions que he pres al llarg de la meua existència. I m’he adonat que l’esquema sempre es repeteix. No sóc massa reflexiva, però quan arriba el moment de la veritat faig les coses que en el meu fur intern sé que he de fer. No sé. És com si les decisions ja les haguera pres en el meu subconsient i les exterioritzara, però alhora, quan les verbalitze, encara no han pres forma.\nÉs possible que siga una rara avis, però aquesta manera de procedir m’ha acompanyat sempre. I, per poc que considere que he rumiat una qüestió, quan la compartisc amb altres, de seguida la faig realitat i assumisc totes les seues conseqüències. Siga anar-me’n de casa o fer política.\nFer literatura o filosofar no és fer política. Tenir una bitàcora tampoc ho és, clar. Jo vull escriure, i he tornat a fer-ho, però això no vol dir que continue gestionant un (el) blog. Vull trascendir la primera fase i ubicar-me en la segona. Definitivament, vull fer (tornar a fer, tal vegada?) política. I ho faré, clar.\nPublicat per aurora a 9:25\nSALUT, AURORA! Benvingut siga qui a sa casa torna. T'agraisc la reflexió sobre Auster, perquè he intentat llegir un parell de llibres seus que tinc per casa i no hi ha manera, no puc passar de la cinquena pàgina. Està bé això d'escriure i molt bé allò de fer política, però... per favor NO EM DIGUES QUE ET PRESENTES A LES ELECCIONS LOCALS!!!!\n7 de juliol de 2010 a les 11:13\nEi, quina gran notícia!!!!! Bentornada!!!\nAra, en qüestions de literatura veig que coincidim poquet, hahahaha. Per a mi, Auster és un dels grans grans. I precisament fou Leviatan el llibre que més se'm va quedar gravat i més estima li tinc, hahahah\nLes novel·les de Paul Auster tenen un plantejament molt reconeixible (que, fins i tot, alguns poden trobar raonablement repetitiu): un home en la cinquantena que reflexiona sobre com enfocar la seua segona vida després d'una enfermetat, un accident, una desgràcia familiar... i que acaba sent arrossegat per esdeveniments fortuits i un punt inverosímils.\nJo m'he llegit unes quantes de l'Auster i he de dir que totes m'han entretingut, tant les que van suposar-me el seu descobriment (La noche del oráculo) com les que m'agradaren menys (El libro de las ilusiones, per exemple). I va ser una delícia llegir Brooklyn Follies mentres passava una setmaneta a casa d'uns amics neoyorkins a eixe barri tan cinematrogràfic i fascinant.\nEn fi, d'acord amb tu: l'obra d'Auster és literatura menor, però de comprensible (i no menyspreable) èxit.\nEn quant a la política... fem-la!


Els plans del Madriu\nDisposar d’un espai que és paisatge cultural Patrimoni de la Humanitat hauria de tenir una atenció més acurada i els responsables de vetllar per la vall del Madriu tenen encara moltes incògnites per resoldre sobre el futur de la zona\nActualitzada 29/06/2016 a les 22:05\nLa vall del Madriu-Perafita-Claror compleix demà dotze anys com a Patrimoni de la Humanitat per la Unesco. El balanç d’aquests anys es pot considerar agredolç perquè es mantenen els valors que van portar al reconeixement internacional com a paisatge cultural però no s’ha rendibilitzat l’atractiu turístic que podia haver tingut ni s’han complert les obligacions que comportava la declaració. Els desacords han estat notables aquests anys i els plans s’han anat tancant amb molt retard. El pla de gestió va trigar a fer-se realitat per les desavinences entre tots els actors implicats i la comissió de gestió només fa quatre anys que treballa. I queden més assumptes pendents. La inactivitat dels responsables de la gestió de la vall protegida ha provocat que la Unesco hagi llançat algun toc d’alerta respecte a la situació que patia el bé. Les amenaces que poden pesar sobre la declaració encara no s’han esvaït perquè es continua sense resoldre un tema clau per als privats que tenen propietats dins de l’àrea amb protecció especial. Els cortalans volen poder tenir accés rodat a la vall i l’organisme internacional ja ha advertit que segons les concessions que es facin es podria perdre la catalogació atorgada el 2004. La missió de dissenyar un model que pugui respondre a les peticions dels particulars amb propietats entre Ràmio i Entremesaigües i sigui compatible amb les exigències d’un espai protegit correspon al comú d’Escaldes però de moment no hi ha solució. La corporació afirma que tenen intenció d’enllestir un estudi amb les propostes aquest any però ni tan sols està pressupostat. Després s’ha de presentar als cortalans, a la comissió de gestió i al ministeri de Cultura. Un procés en el qual assegura que costarà veure la solució a l’accés al Madriu encara un temps. Com l’altre assumpte pendent, el del pla de conservació per fixar les actuacions prioritàries. La realitat és que s’hauria d’haver posat més cura i tractar amb més delicadesa i diligència tot el que envolta la vall perquè és un privilegi tenir un espai considerat Patrimoni de la Humanitat, ateses les dimensions del Principat, i no s’ha estat suficientment sensible. Es parla de potenciar l’atractiu turístic després de trigar anys a posar en valor la vall que obre moltes possibilitats als visitants i que hauria de tenir una atenció més privilegiada.